Maroela Motors-padtoets: BMW X1 xDrive 20i | Maroela Media
Kort na die Tweede Wêreldoorlog is die Duitsers verbied om vliegtuie en militêre tipe voertuie te bou. Ek is eintlik heel dankbaar daaroor. Die Duitsers het toe die slim besluit gemaak om weer motors te vervaardig. Nie motors wat deur riviere en oor landmyne kan ry nie, maar gewone gesinsmotors.
Nou kom ons wees eerlik, die Duitsers is 'n ernstige klomp en hou daarvan om presies te wees. Niks minder as die beste is goed genoeg nie, en dit skyn deur in die nuwe BMW X1. Die nuwe X1 is vir my 'n baie mooier voertuig as die vorige een.
Die kajuit binne is tipies BMW. Net die beste materiale word gebruik. Die paneelbord is ook nie gestrooi met 'n halfmiljoen knoppies en goetertjies nie. Die iDrive knoppie is in die middel, net agter die rathefboom – en dit beheer baie van die motor se funksies. Die opsionele elektries-verstelbare voorsitplekke in die BMW is 'n droom. Mens kan dit stel net soos jy dit verkies. Ook 'n opsionele ekstra in die toetsmotor was die bobaas Harman Kardon-klankstelsel. As jy van goeie kwaliteit musiek hou in die verkeer, is dit 'n ekstra om wel te neem!
Ritgehalte in die X1 is vir my 'n raaisel. Dit is vir my verbasend hoe sag, maar ferm die BMW ry. Hy ry boonop ook nog op run-flat-bande. My ervaring met run-flat-bande is dat hulle walle baie hard is, en daarom trek hulle heen en weer oor 'n ongelyke pad. Die stuurwiel sukkel gewoonlik om tot ruste te kom in mens se hande, maar BMW het een of ander toordery hier toegepas en die run-flat-bande pla glad nie. Die vering is hard genoeg om enige bakrol te voorkom, tog is dit nie ondeund as die pad sleg raak nie. Grondvryhoogte is iets wat vreeslik pla in my huidige persoonlike motor – maar op 183 mm is die X1 net hoog genoeg vir alledaagse uitdagings.
Die enjin- en ratkaskombinasie in die X1 xDrive 20i is puik. BMW se 8-spoed outokas wissel ratte sonder dat mens agterkom, jy sien net die toere-naaldjie skuif. Daar is ook drie verskillende ry-programme, Eco Pro, Comfort en Sport. Eco Pro is vir beter brandstofverbruik. Dit vertraag versnellerreaksie en hou die omwentelinge so laag moontlik. Dit stel ook die aandrywingstelsel slegs op die voorwiele. Comfort is weer terug na normale versnellerreaksie en permanente vierwielaandrywing. Sport maak weer die versneller se reaksie baie skerp en vinnig, hou ratte langer en stel die vering op vir 'n meer sportiewe bestuurstyl.
Ek voel algeheel is die X1 puik. Ek hou van die baba-sportnuts-uitleg en voorkoms. Ek sou egter die 20d koop – BMW se dieselenjins is vir my klasleidend en ek krul van die lekker om in die omgewing van 5l/100 km te handhaaf. Die 20i het die krag, maar hy kan dors raak. Die X1 spog ook met 'n 1 800 kg-sleepkapasiteit… Dit is enige sleepwa of karavaan tot net duskant 'n Jurgens Exclusive…
Susan van Maroela Media meen:
Sy hou van die ruimte, spasie agter is lekker vir die kinders en ruim genoeg voor, alhoewel haar man hieroor van haar verskil. Die Bluetooth het lekker vinnig met haar foon verbind en die X1 se klankstelsel se kwaliteit is regtig puik. Sy meen egter die kontroles om die rathefboom is uit die oog terwyl mens bestuur, alhoewel mens waarskynlik daaraan gewoond sou raak. Susan is kort, en met die stoel op sy hoogste posisie gestel, is die sonskerms steeds 'n raps te kort. Oor die algemeen het sy heerlik gery. Die X1 is groter en hoër as haar eie motor, maar het vir haar meer padvas gevoel en maklik om te beheer. Die X1 draai ook verbasend skerp vir sy grootte. Alhoewel daar baie knoppies en verstellings is, was dit maklik en instinktief om alles gestel en aan of af te skakel.
Cyril van Maroela Media meen:
Die kontroles is alles lekker naby aan mekaar en mens hoef nie ver te rek terwyl jy op die pad moet konsentreer nie. Die klank is fantasties. Alles wat mens se hart kan begeer ten opsigte van truuks is daar. Cyril is effe lank en het vinnig tuis gevoel met die sitplek se verstelbaarheid. Hy voel egter dat daar bietjie min ruimte is vir 'n groot of lang persoon en dat daar soms bietjie min terugvoer van die stuurwiel is.
Annelize van Maroela Media meen:
Annelize reken mens moet gaan vir 'n vinnige kursus voor die tyd om al die 'goedjies' te verstaan. Daar is vir haar net te veel knoppies en truuks. Daar is ook nie 'n toegewyde plekkie vir die sleutel nie – so mens soek alewig waar jy die sleutel gelos het. Sy meen dit is 'n lieflike motor. Perfek vir 'n ma met 'n paar kinders: alles kan inpas. Die oomblik wat mens in die X1 klim voel jy veilig en het vertroue in die motor se betroubaarheid. Alles is daar.
Ek moet byvoeg, toe BMW hulle pragtige X1 wou terug hê, het Annelize se hart sommer in stukke gebreek. Selfs myne was ook nie te gelukkig oor die X1 se terugkeer na die handelaar nie.
Die X1 wat ons getoets het, kom met 'n hele paar ekstras. Duur ekstras. Prys soos getoets is 'n koel R668 117.60. Standaard prys hy sonder ekstras R547 500. As jy in die mark is vir 'n klein sportnutsvoertuig, moet beslis nie die X1 miskyk nie. Kies jou ekstras versigtig en geniet jare se 'sheer driving pleasure'.
Die X1 kom standaard met 'n 5 jaar/100 000 km-motorplan en padbystand.
sDrive is gewone voorwielaandrywing.
xDrive is allewielaandrywing.
sDrive 18i 100kW/ 220Nm R476 400
sDrive 20d 140kW/ 400Nm R522 900
sDrive 20i 141kW/ 280Nm R536 400
xDrive 20i 141kW/ 280Nm R585 900
xDrive 20d 140kW/ 400Nm R604 900
xDrive 25i 170kW/ 350Nm R651 900
Audi Q3 2.0T quattro 132kW/ 320Nm R553 000
Range Rover Evoque SE Si4 177kW/ 340Nm R798 722
Mercedes-Benz GLA 250 4Matic 155kW/ 350Nm R613 776
Lexus NX200t E 175kW/ 350Nm R603 300
Dit is 'n lieflike kar maar teen R670 000.00 kan ek my huis klaar betaal. Wat ek hierdeur wil se is dat, met die rand so swak, gaan die kar maar die meerste van ons nie beskore wees nie.
Bande het nie "walle" nie. Dit het "sykante" of gewoon "kante".
Nes 'n rivier in Afrikaans ook nie "banke" het nie.
Is maar 'n tipiese Suid-Afrikaanse motorjoernalistiek-artikel. Wanneer 'n Duitse of Japannese vervaardiger 'n model tjok-en-blok vol ekstras gratis beskikbaar stel vir 'n toetstydperk, dan is alles net wonderlik. Wanneer enige ander vervaardiger, uit Frankryk of Italië, 'n motor aanbied, dan word daar gekla oor die kleinste dingetjies.